A BIZOTTSÁG 2044/2004/EK RENDELETE
(2004. november 29.)
a banánbehozatal A/B és C vámkontingensei keretében minden egyes hagyományos piaci szereplő referenciamennyiségére alkalmazandó kiigazítási együttható megállapításáról a 2004. évre
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a banánpiac közös szervezéséről szóló 1993. február 13-i 404/93/EGK tanácsi rendeletre (1), és különösen annak 20. cikkére,
tekintettel a 404/93/EGK tanácsi rendeletnek a banán Közösségbe történő behozatala tekintetében való végrehajtása szabályainak megállapításáról szóló 2001. május 7-i 896/2001/EK bizottsági rendeletre (2), és különösen annak 5. cikk (3) bekezdésére,
mivel:
(1)
A 404/93/EGK tanácsi rendeletnek a banán Közösségbe történő behozatala tekintetében való végrehajtása szabályainak megállapításáról szóló 2001. május 7-i 896/2001/EK bizottsági rendelet 4. cikkének (1) bekezdése megállapítja az A/B illetve C hagyományos piaci szereplők referenciamennyisége kiszámításának módját 2004-re és 2005-re, az ezen piaci szereplők részére kiadott behozatali engedélyeknek egy referenciaév során történt felhasználása alapján.
(2)
A tagállamok 896/2001/EK rendelet 5. cikk (2) bekezdés szerinti jelentései alapján a 2004-re ily módon megállapított referenciamennyiségek összege 2 197 147,342 tonna valamennyi A/B hagyományos piaci szereplő részére és 630 713,105 tonna valamennyi C hagyományos piaci szereplő részére.
(3)
Eltérve a 896/2001/EK rendelet 5. cikk (3) bekezdésében foglaltaktól, a 2003. november 19-i 2036/2003/EK bizottsági rendelet (3) átmeneti jelleggel nem állapította meg a hagyományos piaci szereplők referenciamennyiségeire az A/B és C kontingensek vonatkozásában alkalmazandó kiigazítási együtthatókat a 2004. évre, annak érdekében, hogy lehetővé váljék a különleges nehézségek kezelésére tekintettel indokolt megfelelő intézkedések megtétele, illetve a folyamatban lévő bírósági eljárások figyelembe vétele érdekében.
(4)
Mint végül megállapításra került, 2004-re 5 731,658 tonna, illetve 5 642,248 tonna áll rendelkezésre értelemszerűen az A/B, illetve C vámkontingensek tekintetében. A 896/2001/EK rendelet 5. cikk (3) bekezdése értelmében szükségesnek mutatkozik megállapítani egy, az A/B és C piaci szereplők mindkét kategóriájában, minden hagyományos piaci szereplő referenciamennyiségére alkalmazandó kiigazítási együtthatót, és hatályon kívül helyezni a 2036/2003/EK rendeletet.
(5)
Szükségesnek mutatkozik előírni, hogy a behozatali engedélyek kibocsátása a rendelkezésre álló mennyiségek erejéig történjék.
(6)
A jelen rendelet rendelkezéseinek haladéktalanul hatályba kell lépniük, hogy a behozatali engedélyeket a lehető legrövidebb határidőn belül ki lehessen bocsátani.
(7)
Az e rendeletben előírt intézkedések összhangban vannak a Banánpiaci Irányítóbizottság véleményével,
ELFOGADTA EZT A RENDELETET:
1. cikk
A 404/93/EGK rendelet 18. cikkében szabályozott A/B és C vámkontingens tekintetében a 896/2001/EK rendelet 5. cikkének (3) bekezdésében meghatározott kiigazítási együttható a 2004. évre a következő:
-
minden hagyományos A/B piaci szereplő tekintetében: 1,00261,
-
minden hagyományos C piaci szereplő tekintetében: 1,00894.
A tagállamok illetékes hatóságai legkésőbb 2004. december 3-ig értesítik az érdekelt feleket az e cikknek megfelelően kiigazított referenciamennyiségről.
2. cikk
A piaci szereplők 2004. december 7-én és 8-án nyújthatnak be behozatali engedély iránti kérelmet.
Elfogadhatósága érdekében a hagyományos piaci szereplő által benyújtott behozatali engedély iránti kérelmek nem vonatkozhatnak az 1. cikknek megfelelően közölt referenciamennyiség és a részére 2004. folyamán kibocsátott behozatali engedélyek által lefedett összmennyiség közötti különbséget meghaladó mennyiségre.
A nemzeti hatóságoknak a lehető legrövidebb határidőn belül ki kell állítaniuk a behozatali engedélyeket.
3. cikk
A 2036/2003/EK rendelet hatályát veszti.
4. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. november 29-én.